<classify> Uchukuzi SC ambayo ipo chini ya benchi la ufundi mahiri linaloongozwa na Kenneth Mwaisabula Mzazi, waliwapeleka puta wapinzani wao na kuandika bao la kwanza lililofungwa kwa kichwa na Kado Nyoni, baada ya kuwahi mpira wa kona ya Omar Said Chidi dakika ya 34.Hata hivyo, Ukaguzi walisawazisha dakika ya 50 mfungaji akiwa Ben Chezue aliyepiga mpira wa adhabu ndogo ulioenda moja kwa moja golini.Chezue aliingia dakika 49 kuchukua nafasi ya Deo Masanja aliyeumia. Uchukuzi SC iliongeza bao dakika ya 72 lililofungwa Issac Ibrahim aliyeachia shuti kali lililomshinda kipa wa Ukaguzi, Shomari Dumba.Nahodha wa Uchukuzi SC, Francis Charles alipigilia msumari wa mwisho kwa kufunga bao la tatu dakika ya 90 kwa njia ya penalti baada ya Bilal Mleli kushika mpira katika eneo la hatari.Akizungumza baada ya mechi, kocha Mwaisabula alisema Ukaguzi ni moja ya timu ngumu, lakini aliwapongeza wachezaji wake kwa kucheza vizuri na kutoka na ushindi mnono, ambao umesaidia kusafisha njia.Naye Mwenyekiti wa Uchukuzi SC, Mohamed Ally alisema wamekuja Dodoma kuchukua ubingwa na ana uhakika wa timu yake kufanya vyema kutokana na nidhamu ya mazoezi wanayofanya kila siku.Katika mchezo wa netiboli, timu ya Tamisemi iliifunga Tanesco kwa mabao 34-16, mabao ya Tamisemi yakifungwa na Imelda Hango na Flora Odilo huku yale ya Tanesco yakifungwa na Cartas Manamba na Asha Kitandala.  <topic>: michezo 